
	Sarunu procedūras piegādātājiem



Par informācijas sniegšanu sarunu procedūrā, publicējot dalības uzaicinājumu "Aizsargkonstrukciju piegāde un uzstādīšana a/st. "Daugavpils" ATNr.2 aizsardzībai pret fizisku apdraudējumu" (ID Nr. AST2026/100)
Akciju sabiedrība "Augstsprieguma tīkls" (turpmāk – AST vai Pasūtītājs) organizē atklātu sarunu procedūru "Aizsargkonstrukciju piegāde un uzstādīšana a/st. "Daugavpils" ATNr.2 aizsardzībai pret fizisku apdraudējumu" (ID Nr. AST2026/100) (turpmāk arī – Iepirkums) sabiedrisko pakalpojumu sniedzēja iepirkumu vajadzībām, ievērojot Sabiedrisko pakalpojumu sniedzēju iepirkumu likumu, Akciju sabiedrības "Augstsprieguma tīkls" pamatdarbības noteikumu "Pamatnoteikumi iepirkumu procedūrām" 12. punktu un Iepirkuma nolikumu.
Pasūtītājs ir saņēmis jautājumus par Iepirkuma dokumentiem un sniedz atbildes uz tiem.
1. jautājums, kas saņemts 24.08.2026.
Pasūtītājs iepirkumu veic saskaņā ar Sabiedrisko pakalpojumu sniedzēju iepirkumu likumu.
	Nolikuma  6.8. punktā ir noteikts, ka Pretendentiem ir jāiesniedz spēkā esoša ISO 9001 sertifikāta kopija, kas izsniegta ražotājam vai ražotnei.
	Saskaņā ar Sabiedrisko pakalpojumu sniedzēju iepirkumu likuma 53. panta 1. daļas nosacījumiem: ,,Ja piegādātājam no tā neatkarīgu iemeslu dēļ nebija iespējams šādu sertifikātu iegūt līdz pieteikuma vai piedāvājuma iesniegšanas dienai, piegādātājs iesniedz citus pierādījumus par līdzvērtīgu kvalitātes nodrošināšanas pasākumu veikšanu un pierāda, ka piedāvātie kvalitātes nodrošināšanas pasākumi atbilst sabiedrisko pakalpojumu sniedzēja prasībām.”
Lūdzam Pasūtītāju apstiprināt, ka gadījumā, ja piedāvātā materiāla ražotājam līdz piedāvājuma iesniegšanas dienai nav iespējams iegūt ISO 9001 sertifikātu no neatkarīgas/akreditētas institūcijas, Pasūtītājs, piemērojot SPSIL 53. panta pirmo daļu, pieņems citus dokumentētus pierādījumus par ražotāja ieviestiem un faktiski īstenotiem līdzvērtīgiem kvalitātes nodrošināšanas pasākumiem, piemēram, ražotāja/ražotnes iekšējās kvalitātes vadības sistēmas aprakstu un dokumentētu kvalitātes kontroles kārtību, kas nodrošina līdzvērtīgu kvalitātes nodrošināšanas līmeni, ja ražotnes piedāvātie būvizstrādājumi ir atbilstoši kvalitatīvai līguma izpildei.
Atbilde uz 1. jautājumu
Pasūtītājs skaidro, ka gadījumā, ja Pretendentam vai tā piedāvātā produkta ražotājam no tā neatkarīgu iemeslu dēļ līdz piedāvājuma iesniegšanas dienai nav bijis iespējams iegūt ISO 9001 sertifikātu, Pretendents ir tiesīgs iesniegt citus dokumentētus pierādījumus par līdzvērtīgu kvalitātes nodrošināšanas pasākumu ieviešanu un piemērošanu. Šādā gadījumā Pasūtītājs iesniegtos dokumentus izvērtēs individuāli, vērtējot, vai tie objektīvi apliecina kvalitātes vadības sistēmas darbību un nodrošina kvalitātes kontroles līmeni, kas ir līdzvērtīgs ISO 9001 standartā noteiktajam
2. jautājums, kas saņemts 24.08.2026.
Tehniskajos noteikumos ir izvirzītas prasības industriālajām dzelzsbetona ceļa plātnēm, tai skaitā ražotnei jābūt sertificētai atbilstoši ISO 9001 vai līdzvērtīgam standartam, kā arī  ražotnei jānodrošina rūpnīcas ražošanas kontrole (FPC) atbilstoši LVS EN 13369:2023 un FPC sertifikāta esamību no paziņotās institūcijas.
Ņemot vērā, ka paredzētās dzelzsbetona plātnes paredzēts izmantot nevis kā ceļa segumu dinamisku  slodžu uzņemšanai, bet gan kā pamatni, kas uzņems statisku slodzi no saliekamiem betona ("LEGO") blokiem 5m augstumā, lūdzam Pasūtītāju apstiprināt, ka konkrētajā projektā ir pieļaujama tehniskajos noteikumos paredzēto ceļa plātņu aizstāšana ar citām rūpnieciski ražotām saliekamā dzelzsbetona plātnēm, ja tās pēc tehniskajiem parametriem un nestspējas ir piemērotas paredzētajam pielietojumam, ražotne ir sertificēta atbilstoši ISO 9001 un ražotājam ir rūpnīcas ražošanas kontrole (FPC) atbilstoši LVS NE 13369:2023 prasībām, kā arī tiek izpildītas visas būtiskās prasības dzelzsbetona plātnēm: 
· Betona stiprības klase (C35/45);
· Salizturības un ekspozīcijas klases (XF3 vai XF4);
· Plātnes ģeometriskās tolerances;
· Aizsargslāņa biezums vismaz 35 mm;
· Savstarpēji savienojamām ar atbilstošiem stiprinājumiem;
· Pieļaujamai slodzei  uz 1 m2 jābūt atbilstošai, lai spētu izturēt saliekamo betona konstrukciju 5m augstumā;
· Pacelšanas mezglu nestspējas deklarācija, ja ir paredzētas pacelšanas cilpas.
Lūdzam Pasūtītāju apstiprināt, ka šādu tehniski līdzvērtīgu, rūpnieciski ražotu saliekamā dzelzsbetona plātņu izmantošana tiks uzskatīta par atbilstošu Tehnisko noteikumu prasībām, ja ar attiecīgajiem sertifikātiem, tehnisko dokumentāciju un citiem apliecinošiem dokumentiem tiek pierādīta iepriekš minēto prasību izpilde.
Atbilde uz 2. jautājumu
Pasūtītājs skaidro, ka tehniskajos noteikumos noteikto industriālo dzelzsbetona ceļa plātņu vietā var tikt piedāvātas citas rūpnieciski ražotas saliekamā dzelzsbetona plātnes, ja Pretendents ar tehnisko dokumentāciju, aprēķiniem, sertifikātiem un citiem apliecinošiem dokumentiem pierāda, ka piedāvātais risinājums ir tehniski līdzvērtīgs un nodrošina vismaz tehniskajos noteikumos noteikto funkcionalitāti, nestspēju, ekspluatācijas īpašības un izturību. Pasūtītājs izvērtēs piedāvātā risinājuma atbilstību tehniskajos noteikumos izvirzītajām prasībām kopumā.
3. jautājums, kas saņemts 24.08.2026.
Tehniskajos noteikumos ir izvirzītas prasības industriālajām dzelzsbetona ceļa plātnēm.
Sertificēšanas institūcija AS “Kiwa Latvia”, sniedzot skaidrojumu par stiegrotā betona ceļu seguma plātņu sertificēšanu, ir norādījusi, ka uz šādiem izstrādājumiem nav attiecināms neviens no Eiropas saskaņotajiem standartiem, kuru atsauces ir publicētas saskaņā ar Eiropas Parlamenta un Padomes Regulu (ES) Nr. 305/2011. Informācija pieejama: https://single-market-economy.ec.europa.eu/single-market/goods/european-standards/harmonised-standards/construction-products-cpdcpr_en 
Tas nozīmē, ka minētais būvizstrādājums nav pakļauts obligātajām atbilstības novērtēšanas procedūrām saskaņā ar Regulu (ES) Nr. 305/2011.
Arī Latvijā nav noteiktas prasības šādu izstrādājumu obligātai sertificēšanai.  Ja ražotājs vēlas veikt brīvprātīgu sertificēšanu, to iespējams darīt, pamatojoties uz standartu EN 13369:2023 "Kopīgie noteikumi saliekamajiem betona izstrādājumiem".
Standarts EN 13369:2023 nav saskaņotais standarts, tādēļ atbilstības novērtēšanas institūcija, veicot šāda izstrādājuma novērtēšanu, nedarbojas paziņotās institūcijas statusā.
Neatkarīgi no tā, vai ir veikta brīvprātīgā sertificēšana, ceļu seguma plātnes Latvijas tirgū jālaiž, ievērojot Ministru kabineta noteikumos Nr. 156 "Būvizstrādājumu tirgus uzraudzības kārtība" noteiktās prasības:
IV² nodaļa. Atbilstības prasības būvizstrādājumiem, uz kuriem nav attiecināmas saskaņotās tehniskās specifikācijas, šo noteikumu 1. pielikumā minētie Latvijas valsts standarti un stiegrojuma tērauda standarti
30.8. Būvizstrādājuma ražotājam ir šādi pienākumi:
30.8.1. nodrošināt, ka uz būvizstrādājuma ir tipa, partijas vai sērijas numurs vai cits identifikācijas elements. Ja izstrādājuma izmēra vai rakstura dēļ tas nav iespējams, attiecīgo informāciju norāda uz iesaiņojuma vai pievienotajā dokumentā;
30.8.2. katrai saražotajai būvizstrādājumu partijai pievienot produkta tehnisko pasi, instrukciju vai cita veida dokumentu, kurā norādīta vismaz šāda informācija:
· ražotāja nosaukums, reģistrētais komercnosaukums vai reģistrētā preču zīme un kontaktadrese;
· būvizstrādājuma identifikācijas elements;
· tehniskie noteikumi, kuriem būvizstrādājums atbilst, ja tādi ir;
· garantētās tehniskās un fizikālās īpašības;
· paredzētais izmantojums.
(MK 10.02.2015. noteikumu Nr. 69 redakcijā)
30.9. Būvizstrādājuma importētāja, ražotāja pilnvarotā pārstāvja un izplatītāja pienākums ir nodrošināt, ka ražotājs ir izpildījis šo noteikumu 30.8. punktā noteiktās prasības.
Lūdzam Pasūtītāju precizēt, vai gadījumā, ja konkrētā ražotāja industriālajām dzelzsbetona ceļa plātnēm nav iespējams iegūt FPC sertifikātu no paziņotās institūcijas atbilstoši LVS EN 13369:2023, Pasūtītājs pieņems citus ražotāja dokumentētus atbilstību apliecinošus dokumentus, piemēram, produkta tehnisko pasi, kas objektīvi apliecina produkta atbilstību visām Nolikuma 6. pielikuma 3. punktā noteiktajām tehniskajām prasībām, un šāda FPC sertifikāta neesamība pati par sevi nebūs pamats piedāvājuma noraidīšanai?
Atbilde uz 3. jautājumu
Pasūtītājs skaidro, ka gadījumā, ja industriālajām dzelzsbetona plātnēm objektīvu iemeslu dēļ nav iespējams iegūt FPC sertifikātu atbilstoši LVS EN 13369:2023 prasībām, Pretendents ir tiesīgs iesniegt citus dokumentus, kas apliecina ražošanas procesa kontroli un produkta atbilstību tehniskajos noteikumos izvirzītajām prasībām, piemēram, produkta tehniskās pases, testēšanas protokolus, kvalitātes kontroles dokumentāciju vai citus līdzvērtīgus pierādījumus. Pasūtītājs iesniegtos dokumentus izvērtēs individuāli, un FPC sertifikāta neesamība pati par sevi netiks uzskatīta par pamatu piedāvājuma noraidīšanai, ja Pretendents būs iesniedzis pietiekamus un objektīvi pārbaudāmus pierādījumus par piedāvātā izstrādājuma atbilstību Pasūtītāja prasībām.

